VDSS sklep Psp 466/2012
Sodna praksa Višjega delovnega in socialnega sodišča, 2013-01-03

POKOJNINSKO ZAVAROVANJE - CIVILNO PROCESNO PRAVO

Tožnik je tožbo zoper izpodbijano dokončno odločbo toženca vložil po izteku 30-dnevnega roka za sodno varstvo. Zato je tožba prepozna in se zavrže.

Pritožba se zavrne in se potrdi sklep sodišča prve stopnje.

Sodišče prve stopnje je z izpodbijanim sklepom kot prepozno vloženo zavrglo tožnikovo tožbo, vloženo zoper dokončno odločbo toženca št. ... z dne 12. 5. 2011.

Zoper sklep je pritožbo vložil tožnik, smiselno zaradi nepopolne ugotovitve dejanskega stanja in nepravilne uporabe materialnega prava. Navaja, da se ne strinja z ugotovitvijo sodišča prve stopnje, da je bila pritožba vložena en dan prepozno, ob dejstvu, da se zadeva vleče že dve leti. Postavlja vprašanje, ali zakoniti roki veljajo samo za navadne državljane. Za navedeno zadevo je bila že razpisana obravnava, dva dni pred razpisano obravnavo pa je sodišče ugotovilo, da je tožba vložena prepozno.

Po preizkusu zadeve v skladu z drugim odstavkom 350. člena Zakona o pravdnem postopku (Ur. l. RS, št. 26/99 s spremembami, v nadaljevanju ZPP) pritožbeno sodišče ugotavlja, da je sodišče prve stopnje popolno in pravilno ugotovilo dejansko stanje in pravilno uporabilo materialno oziroma procesno pravo. V postopku pa tudi ni prišlo do absolutnih bistvenih kršitev določb ZPP, na katere pritožbeno sodišče pazi po uradni dolžnosti. Sodišče prve stopnje je sklep ustrezno obrazložilo z dejanskimi in pravnimi razlogi. Pritožbeno sodišče dodatno poudarja naslednje.

Pravočasnost tožbe je procesna predpostavka, na katero sodišče pazi po uradni dolžnosti že v fazi predhodnega preizkusa tožbe. V skladu z določbo 252. člena Zakona o pokojninskem in invalidskem zavarovanju (Ur. l. RS, št. 106/99 s spremembami, v nadaljevanju ZPIZ-1) in 72. člena Zakona o delovnih in socialnih sodiščih (Ur. l. RS, št. 2/2004 in 10/2004, v nadaljevanju ZDSS-1) je pritožbo mogoče vložiti v 30 dneh od vročitve dokončnega upravnega akta.

Vsaka vloga, tudi tožba glede na 112. člen ZPP, velja za pravočasno, če je sodišču izročena preden izteče rok oziroma, če je poštna pošiljka oddana priporočeno na pošto, se ta dan šteje za izročitev sodišču.

Iz dejanskih ugotovitev sodišča prve stopnje izhaja, da je tožnik dokončno odločbo toženca št. ... z dne 12. 5. 2011 prejel 14. 5. 2011. 30 dnevni rok za vložitev tožbe se je tako iztekel dne 13. 6. 2011. Tožnik pa je tožbo vložil priporočeno po pošti 14. 6. 2011, kar je nedvomno po izteku roka za vložitev tožbe.

Sodišče prve stopnje je pravilno tožbo v skladu s prvim odstavkom 274. člena ZPP kot prepozno zavrglo, ne glede na to, da je bil v obravnavani zadevi že razpisan prvi narok za glavno obravnavo in nato preklican. Sodišče prve stopnje je namreč po preizkusu tožbe ugotovilo, da je le-ta vložena prepozno in da procesna predpostavka pravočasnosti za vložitev tožbe, ni izpolnjena. Sodišče prve stopnje bi vsako tožbo, če bi bila vložena prepozno, ne glede na to, kdo jo vloži, zavrglo. Procesna predpostavka pravočasnosti velja za vse vlagatelje. Dejstvo, na katerega se sklicuje pritožba, da postopek teče že dve leti, za pritožbeno rešitev zadeve ni relevantno.

Glede na vse obrazloženo je pritožbeno sodišče tožnikovo pritožbo kot neutemeljeno zavrnilo in potrdilo sklep sodišča prve stopnje.

ZPP člen 112, 274, 274/1. ZDSS-1 člen 72.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.